મારે પેલો ઇનામ-વિજેતા બાળગીતોનો સંગ્રહ તો પ્રગટ કરવો જ હતો. હસ્તપ્રત લઈને અમદાવાદના કેટલાક પ્રકાશકોના દરવાજા મેં ખખડાવવા માંડયા. ઇનામી પુસ્તક હોવા છતાં એ કવિતાની ચોપડીને કોઈ હાથ લગાવવા તૈયાર નહોતું ! વળી એ મારું પ્રથમ જ પુસ્તક હતું. ખરી રીતે તો એ બીજું હતું — મારું પહેલું પુસ્તક મારા બાળગોઠિયા સ્વ. શ્રી બિન્દુ (કનુ) ગજ્જરે પ્રગટ કરેલું. એ હતું એનાં અને મારાં બાળગીતોનો સંગ્રહ ‘ફેરફૂદરડી’. પણ એ પ્રાઈવેટ પબ્લીકેશન હતું, અને એનું થોડું પ્રાઈવેટ સરક્યુલેશન થયેલું. એટલે મારું જાહેરમાં પ્રગટ થનાર પહેલું પુસ્તક હતું: ‘ટમટમતા તારલા’.